রবিবার অনুষ্ঠিতব্য বাংলাদেশ-ভারত সীমান্ত নিরাপত্তা বৈঠক স্থগিত 
রবিবার অনুষ্ঠিতব্য বাংলাদেশ-ভারত সীমান্ত নিরাপত্তা বৈঠক স্থগিত হয়েছে।
বাংলাদেশ ও ভারতের সীমান্ত রক্ষী বাহিনী বিজিবি ও বিএসএফ এর ৬ দিন ব্যাপী শীর্ষ পর্যায়ের বৈঠক যা রোববার থেকে ঢাকায় শুরু হওয়ার কথা ছিল তা স্থগিত হয়ে গেছে। বিজিবি এর একজন মুখপাত্র বৈঠক স্থগিত হওয়ার এ খবর সংবাদ মাধ্যমকে জানিয়ে বলেছেন করোনা ভাইরাসের কারনে দুই দেশের মধ্যে ৩০ শে সেপ্টেম্বর পর্যন্ত বিমান চলাচল বন্ধ থাকায় বিএসএফ প্রতিনিধি দল তাদের নিজস্ব এয়ার ক্র্যাফটে করে আজ ঢাকায় আসার সিদ্ধান্ত জানিয়েছিল। তিনি বলেন এয়ার ক্র্যাফটে কারগরি ত্রুটির কারণে বিএসএফ এর সদ্য নিয়োগপ্রাপ্ত প্রধান রাকেশ আস্থানার নেতৃত্বে ভারতীয় প্রতিনিধি দলটি ঢাকায় আসতে না পারায় পূর্ব নির্ধারিত সূচি অনুযায়ী ১৩ থেকে ১৮ই সেপ্টেম্বর পর্যন্ত অনুষ্ঠেয় বৈঠকটি শুরু করা যাচ্ছে না। এই বৈঠকের পরবর্তী সময়সূচী সম্পর্কে এখনো নিশ্চিত হওয়া যায় নাই বলে তিনি জানান। এর আগে বাংলাদেশের পক্ষ থেকে বলা হয়েছিল বৈঠকে বিএসএফ কর্তৃক সীমান্ত বাংলাদেশী হত্যার বিষয়টি প্রাধান্য পাবে। বাংলাদেশের মানবাধিকার সংস্থা গুলোর হিসেব অনুযায়ী ২০২০ সালের আগস্ট মাস পর্যন্ত বাংলাদেশ-ভারত সীমান্তে বিএসএফ এর গুলিতে অথবা নির্যাতনে ৩৩ জন বাংলাদেশি নিহত হয়েছেন। ২০১৮ সালে সীমান্তে ১৫ জন বাংলাদেশী নিহত হয়েছেন যা ২০১৯ সালে বেড়ে দাঁড়িয়েছে ৪৩ জনে। সম্প্রতি ভারতের পররাষ্ট্র সচিবের বাংলাদেশ সফরের সময়ও সীমান্ত হত্যার বিষয়টি দুইদেশের আলোচনায় প্রধান্য পেয়েছে। ভারত সরকারের তরফে সীমান্ত হত্যা বন্ধের প্রতিশ্রুতি দেয়া হলেও তা কেন বন্ধ হচ্ছে না সে বিষয়টি তদন্ত করে দেখা হবে বলে ভারতের পক্ষ থেকে বৈঠকে আশ্বাস দেয়া হয়েছে। উল্লেখ্য, ১৯৭৫ সালে থেকে বাংলাদেশ ও ভারতের মধ্যে বিদ্যমান ৪০৯৬ কিলোমিটার সীমান্তের ব্যবস্থাপনা পরিচালনার জন্য দুই দেশের সীমান্ত রক্ষীদের শীর্ষ পর্যায়ের বৈঠকের শুরু হওয়ার পর এ পর্যন্ত এধরনের মোট ৪৯ টি বৈঠক অনুষ্ঠিত হয়েছে।